RAPORT AL COMISIEI CĂTRE PARLAMENTUL EUROPEAN ȘI CONSILIU privind exercitarea competenței de a adopta acte delegate conferită Comisiei în temeiul Regulamentului (UE) nr. 1173/2011 al Parlamentului European și al Consiliului din 16 noiembrie 2011 privind aplicarea eficientă a supravegherii bugetare în zona euro /* COM/2014/0393 final */





RAPORT AL COMISIEI CĂTRE PARLAMENTUL EUROPEAN ȘI CĂTRE CONSILIU privind exercitarea competenței de a adopta acte delegate conferită Comisiei în temeiul Regulamentului (UE) nr. 1173/2011 al Parlamentului European și al Consiliului din 16 noiembrie 2011 privind aplicarea eficientă a supravegherii bugetare în zona euro 1. INTRODUCERE Regulamentul (UE) nr. 1173/2011 al Parlamentului European și al Consiliului privind aplicarea eficientă a supravegherii bugetare în zona euro[1] este unul dintre cele șase acte juridice din pachetul privind guvernanța economică, denumit „pachetul de șase”. Pachetul privind guvernanța economică, în ansamblu, a fost conceput pentru a aborda lacunele și deficiențele identificate în sistemul de guvernanță economică al UE, care au fost parțial responsabile de extinderea crizei economice în țările UE. Regulamentul (UE) nr. 1173/2011 conferă Comisiei competența de a adopta acte delegate cu privire la anumite proceduri legate de sancțiuni pentru manipularea datelor statistice. În special, se conferă Comisiei competența de a institui norme detaliate privind procedurile de desfășurare a anchetelor, împreună cu măsuri conexe definite în mod expres. Aceste competențe delegate Comisiei au reprezentat o ilustrare a evoluției în direcția unei supravegheri mai solide a cooperării economice și monetare, incluzând mecanisme de sancționare. 2. TEMEIUL JURIDIC Prezentul raport este obligatoriu în temeiul articolului 11 alineatul (2) din Regulamentul (UE) nr. 1173/2011. În temeiul acestei dispoziții, se conferă Comisiei competența de a adopta acte delegate pentru o perioadă de trei ani începând cu 13 decembrie 2011, iar Comisia are obligația de a întocmi un raport cu privire la delegarea de competențe. 3. EXERCITAREA DELEGĂRII DE COMPETENȚE Exercitarea competenței a fost considerată necesară pentru a răspunde necesității de a completa normele privind calcularea amenzilor impuse pentru manipularea datelor statistice, precum și normele privind procedura de urmat pentru anchetele desfășurate în cazul unei posibile prezentări a unor date eronate [conform descrierii de la articolul 8 alineatul (3) din Regulamentul (UE) nr. 1173/2011]. În conformitate cu articolul 8 alineatul (1) din Regulamentul (UE) nr. 1173/2011, Consiliul, hotărând la recomandarea Comisiei, poate decide impunerea unei amenzi pentru un stat membru care, în mod intenționat sau dintr-o neglijență gravă, prezintă date eronate privind deficitul și datoria. În plus, din articolul 8 alineatul (3) din regulamentul respectiv rezultă că Comisia poate întreprinde toate anchetele necesare pentru a constata existența unor astfel de prezentări eronate ale datelor. În temeiul articolului 8 alineatul (4) din Regulamentul (UE) nr. 1173/2011, se conferă Comisiei competența de a adopta acte delegate cu privire la criteriile detaliate pentru calcularea cuantumului amenzii menționate la alineatul (1); normele detaliate privind procedura de desfășurare a anchetelor menționate la alineatul (3), măsurile conexe și raportarea cu privire la anchete; și normele de procedură detaliate al căror scop este garantarea dreptului la apărare, de acces la dosar, la reprezentare juridică, la confidențialitate și dispozițiile privind momentul aplicării și colectarea amenzii menționate la alineatul (1). Comisia adoptă o singură decizie delegată privind anchetele și amenzile pentru a acoperi toate aspectele pentru care i-a fost conferită competența de a adopta acte delegate: Decizia delegată 2012/678/UE a Comisiei din 29 iunie 2012 privind anchetele și amenzile legate de manipularea datelor statistice în conformitate cu Regulamentul (UE) nr. 1173/2011 al Parlamentului European și al Consiliului privind aplicarea eficientă a supravegherii bugetare în zona euro[2]. Părțile consultate cu privire la proiectul de decizie delegată au inclus experți naționali invitați la două reuniuni la nivel de experți organizate în ianuarie și în martie 2012. Comisia a adoptat actul delegat la 29 iunie 2012 și a notificat Parlamentul European și Consiliul. În iulie 2012, o serie de state membre și-au exprimat opinia conform căreia este nevoie de mai mult timp pentru a examina actul. Prin urmare, la 24 iulie, Consiliul a decis prelungirea cu două luni a termenului pentru obiecții (în plus față de termenul standard de două luni acordat), astfel cum se prevede la articolul 11 alineatul (5) din Regulamentul (UE) nr. 1173/2011. Nici Parlamentul European, nici Consiliul nu au emis nicio obiecție cu privire la actul delegat în termenul de patru luni. La expirarea termenului suplimentar de două luni, actul delegat a fost publicat în Jurnalul Oficial al Uniunii Europene și a intrat în vigoare la 26 noiembrie 2012. 4. CONCLUZIE Comisia și-a exercitat în mod corect competențele delegate și invită Parlamentul European și Consiliul să ia notă de prezentul raport. [1] JO L 306, 23.11.2011, p. 1. [2] JO L 306, 6.11.2012, p. 21.